A világ élvonalában a kvantumkémia területén

Az elméleti és számításos kémia területén dolgozó 40 év alatti kutatók számára két kiemelkedő nemzetközi díj létezik, az IAQMS Medál és a WATOC Dirac Medal. Mátyus Edit, az ELTE Kémiai Intézet docense az első olyan kutató Európában, aki mindkét elismerést elnyerte, méghozzá más-más témában.

A két díj együttes elnyerése komoly nemzetközi elismerésnek számít azért is, mert a medálok jelölés és az IAQMS akadémiai tagok, illetve a WATOC vezetőségi tagok titkos szavazása alapján kerülnek odaítélésre.

Az IAQMS (International Academy of Quantum Molecular Science) a molekuláris kvantummechanika kiemelkedő művelőit tömörítő, közel 100 fős tudós társaság, amely 1967-es alapítása óta 14 Nobel-díjast tudhat tagjai között. A szervezet minden évben medált ítél oda egy 40 év alatti kutatónak az elméleti és számításos kémia területén elért eredményeiért.

2023-ban a díjat Mátyus Editnek, az ELTE-n ERC kutatócsoportot vezető kémikusnak adományozták a precíziós spektroszkópia elméleti módszereinek fejlesztéséért, molekulák elméleti leírásáért a Born-Oppenheimer és nem-relativisztikus közelítéseken túllépve.

A bejelentésre a Pozsonyban megrendezett 17th ICQC (International Congress of Quantum Chemistry) konferencián került sor. A medált hivatalosan 2026-ban a következő ICQC kongresszuson, az új-zélandi Auckland-ben adják át, ahol Mátyus Edit kapcsolódó szakmai előadását is megtartja majd.

Mátyus Edit 2021-ben már megkapta a WATOC (World Association of Theoretical and Computational Chemists) társaság éves Dirac Medálját, az elismerést akkor többatomos molekulák és molekulakomplexek rezgési-forgási Schrödinger-egyenletének megoldására kifejlesztett módszeréért és ennek alkalmazásáért ítélték neki.

A Dirac Medált évente egy, az elméleti és számításos kémia területén kiemelkedő eredményeket elért 40 év alatti kutatónak adományozzák, Mátyus Edit kitüntetésének átadására és szakmai előadására a következő WATOC kongresszuson, 2025-ben kerül majd sor.

Mátyus Edit kutatásairól bővebben a kutatócsoportja honlapján olvashat.

Sajtókapcsolat:

* kommunikacio@elte.hu

|  |  |
| --- | --- |
|  | © Eötvös Loránd TudományegyetemA Molekuláris Kvantumdinamika Kutatócsoport 2021 nyarán (Balról jobbra: Mhykaylo Khoma, Jeszenszki Péter, Alberto Martín Santa Daría, Gustavo Avila, Robbie Ireland, Mátyus Edit, Hollósy Péter, Ferenc Dávid, Keresztesi Tibor). |
|  | © Eötvös Loránd TudományegyetemA díj bejelentése 2023 júniusában a pozsonyi International Congress of Quantum Chemistry kongresszuson. |

Eredeti tartalom: Eötvös Loránd Tudományegyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/4216/a-vilag-elvonalaban-a-kvantumkemia-teruleten/